Grys - Malkoppie Terapie
My rooikop kort 'n salon besoek. My hare groei nou uit onder die rooi.. maar waar dit gewoonlik vaal deurslaan sien ek nou net grys. Ek kan ook nie die grys hare uit trek nie.. want dan gaan ek kaalkop wees.
Het jy geweet as dit koud is en jy oefen hard dat die sweet op jou kaalkop uitslaan – dan stoom jou kop.. ware verhaal.. baie bly ek het hare..
Wag my gedagtes dwaal vandag.
Ek wonder wie het my nou grys gemaak. Maar elke keer is dit maar net ekself. My kwaai en my raas, my frustrasies slaan nou deur in my hare. Die nader aan 50 maak dit ook makliker om te verduidelik. My siel is jonk, maar my jare grens aan oud.
Ek sit gisteraand een kant en neem die poppe waar. Ons gaan nou vir 45 minute ly. Die oefen man met sy spiere dink mos ek is 20. Die jong meisies kom in met hulle mooi oefen klere, vars gegrimeer. Giggel en chattend. Ek sit in die hoek.. gesiggie gewas.. hare agter oor ingedruk en wonder of ek nog kan ontsnap. Na die 45 minute bly ek lê! Ek wonder nog steeds of ek nie net moet ophou lekkers en chips eet nie.. dan sal ek gewig verloor..
Ek voel vandag soos 'n dominee wat 'n uur moet praat maar nie by 'n punt kan kom nie. My hare is grys en dankie tog vir my haarkapper. My gesig vol plooie maar dankie tog vir die lag en die seer wat dit veroorsaak het. My persoonlikheid nie altyd vriendelik nie .. dankie tog vir my vriende wat my ken en vir my lief is. My lyf is styf en ek hou van eet.. dankie tog dat my man nog van my hou.